钦定古今图书集成/明伦汇编/官常典/第620卷 > 《定州谢上表》吕公著
## 钦定古今图书集成/明伦汇编/官常典/第620卷 > 《定州谢上表》吕公著

尸荣右府，无俾庙算之奇；假守中山，复当阃制之重。
戴恩为惧，虔命以行。遄届郡封，恪宣条诏。伏念臣降
才谫薄，植性懦愚。学术不足以稽五谋之疑，识虑不
足以筹千里之胜。特以百年旧族，荷累圣不赀之恩；
一介微躯，辱上主非常之遇。寅缘宠渥，更践清华。晚
收疏外之孤踪，擢赞微几之要务。奉天光而咫尺，被
圣诲之丁宁。谓臣世服近僚，有“均休共戚”之义。察臣
傍无厚援，绝背公死党之嫌。曲示优容，俾思报效。顾
驽铅之难强，嗟蒲柳之易衰。久预枋司，积有妨贤之
畏；洊祈麾寄，更图陈力之方。伏遇皇帝陛下，体虚静
以储神，极高明而尽下。俯矜素悃，特霈俞音。惟定武
之奧区，据朔陲之重地。尚叨付委，靡即弃捐，仍进叙
于文阶，且兼华于秘殿。并将厚意，增贲旧臣。况臣夙
侍轩墀，实司枢筦。凡治军经武之要，洎守塞御戎之
宜，日炙睿谋，备观宸断。逮兹临遣，得以遵承。谨当细
大必躬，夙宵弥励，进不敢希功而生事，退不敢弛备
以旷官。期不玷于误知，庶少酬于鸿施。